12.6.2023
SK
Úradný vestník Európskej únie
C 204/11
2.1.3 Požiadavky na kolaterál
Vo všeobecnosti je vhodné umožniť centrálnym protistranám prijímať ako kolaterál verejné záruky alebo verejné bankové záruky.
ECB berie na vedomie regulačné úsilie Únie zamerané na zmiernenie mimoriadneho nedostatku likvidity v dôsledku nedávnych období bezprecedentnej volatility trhu.
Avšak s cieľom predísť akýmkoľvek pochybnostiam a vzhľadom na to, že návrh sa nezaoberá špecifikami záruk komerčných bánk, ECB zdôrazňuje, že nepodporuje možnosť, aby záruky komerčných bánk nezabezpečené kolaterálom boli trvalo akceptovateľným kolaterálom (34).
Akceptovanie záruk komerčných bánk nezabezpečených kolaterálom by malo zostať dočasným regulačným opatrením, ktoré sa vzťahuje len na nefinančné protistrany.
Možnosť trvalo prijímať záruky komerčných bánk nezabezpečené kolaterálom by predstavovala štrukturálny posun v regulačnej tolerancii rizika, ktorý by prekračoval rámec toho, čo je nevyhnutné na dosiahnutie cieľa riešiť mimoriadny nedostatok likvidity nebankových subjektov.
ECB okrem toho varuje pred tým, aby sa centrálnym protistranám umožnilo prijímať záruky komerčných bánk od všetkých zúčtovacích členov vrátane finančných inštitúcií, a nie len od nefinančných protistrán, ako je tomu v súčasnosti.
ECB napokon navrhuje rozšíriť rozsah pôsobnosti regulačných technických predpisov vypracovaných orgánom ESMA, v ktorých sa stanovujú podmienky, za ktorých možno prijať záruky komerčných bánk ako kolaterál, tak, aby zahŕňali verejné záruky a verejné bankové záruky.
To by orgánu ESMA umožnilo bližšie upraviť príslušné požiadavky na kolaterál, pokiaľ ide o verejné záruky a verejné bankové záruky.
2.1.4 Ohlasovacia povinnosť
ECB jednoznačne podporuje návrh na odstránenie výnimky z požiadaviek na ohlasovanie pre transakcie v rámci skupiny zahŕňajúce nefinančnú protistranu (35).
V súvislosti so zavedením tejto výnimky v roku 2017 ECB identifikovala niekoľko negatívnych dôsledkov na kvalitu aj užitočnosť údajov vykazovaných podľa nariadenia EMIR, ako aj na schopnosť orgánov monitorovať finančnú stabilitu v určitých oblastiach finančných trhov (36).
Tieto dôsledky sú stále relevantné.
Napríklad nedostatok informácií o určitých transakciách v rámci skupiny narušil vykonávanie úloh ECB súvisiacich s finančnou stabilitou počas otrasov na trhoch s energiou v roku 2022.
Činnosť nefinančných spoločností predstavuje na trhoch s energetickými derivátmi veľmi veľký podiel.
Nedostatok údajov o transakciách v rámci skupiny s aspoň jednou nefinančnou protistranou preto významne oslabil schopnosť ECB monitorovať tento segment trhov s derivátmi.
Vo všeobecnosti na trhoch s komoditnými derivátmi predstavujú transakcie v rámci skupiny významnú časť celkových dvojstranných expozícií medzi účastníkmi trhu a ich identifikácia môže odhaliť dôležitosť niektorých veľkých konglomerátov z hľadiska finančnej stability.
Zatiaľ čo nedávne otrasy ovplyvnili prevažne energetické komoditné deriváty, povahu budúcich kríz nemožno predvídať.
Neúplný prehľad o trhu by vo všeobecnosti mohol brániť aj účinnému monitorovaniu rýchlo sa meniacej dynamiky trhu príslušnými orgánmi.
V tejto súvislosti je dôležité poznamenať, že nariadenie Európskeho parlamentu a Rady (EÚ) č. 2015/2365 (37) neobsahuje žiadne podobné výnimky z ohlasovania repo transakcií, transakcií financovania prostredníctvom cenných papierov a transakcií požičiavania s dozabezpečením v rámci skupiny.
Vypustenie výnimky z požiadaviek na ohlasovanie podľa nariadenia EMIR pre transakcie v rámci skupiny zahŕňajúce nefinančnú protistranu je dôležitým opatrením na vytvorenie úplného prehľadu o trhu a dosiahnutie súladu medzi príslušnými nariadeniami.
(34) Pozri článok 1 bod 33 písm.
a) navrhovaného nariadenia, ktorým sa mení článok 46 ods.
1 nariadenia EMIR.
(35) Pozri článok 1 bod 5 písm.
a) navrhovaného nariadenia.
(36) Pozri odseky 2.2.1 až 2.2.3 stanoviska Európskej centrálnej banky CON/2017/42 z 11. októbra 2017 k návrhu nariadenia Európskeho parlamentu a Rady, ktorým sa mení nariadenie (EÚ) č. 648/2012, pokiaľ ide o zúčtovaciu povinnosť, pozastavenie uplatňovania zúčtovacej povinnosti, požiadavky na ohlasovanie, postupy zmierňovania rizika pri zmluvách o mimoburzových derivátoch, ktoré nezúčtováva centrálna protistrana, registráciu archívov obchodných údajov a dohľad nad nimi a požiadavky na archívy obchodných údajov (Ú. v.
EÚ C 385, 15.11.2017, s. 10).
(37) Nariadenie Európskeho parlamentu a Rady (EÚ) 2015/2365 z 25. novembra 2015 o transparentnosti transakcií financovania prostredníctvom cenných papierov a opätovného použitia a o zmene nariadenia (EÚ) č. 648/2012 (Ú. v.
EÚ L 337, 23.12.2015, s. 1).